เพาเวอร์ไลน์ลั่นปีนี้พลิกกำไรชัวร์ธุรกิจสดใสทุกตัว
&#8220;PLE&#8221; ปีนี้พลิกมีกำไร ธุรกิจรับเหมาสดใสห้างโซโหเปิดให้บริการโรงไฟฟ้าผลิตได้ ยอมรับค่าจ้างแรงงานขาดเป็นปัจจัยเสี่ยง
7 ม.ค. 2556

“PLE” ปีนี้พลิกมีกำไร ธุรกิจรับเหมาสดใสห้างโซโหเปิดให้บริการโรงไฟฟ้าผลิตได้ ยอมรับค่าจ้างแรงงานขาดเป็นปัจจัยเสี่ยง
นายเสวก ศรีสุชาติ ประธานกรรมการ บริษัท เพาเวอร์ไลน์ เอ็นจิเนียริ่ง (PLE) เปิดเผยว่า ปีนี้น่าจะเป็นปีที่ดีและสดใส โดยเฉพาะธุรกิจรับเหมาก่อสร้าง ที่จะมีงานภาครัฐออกมามาก ทำให้ไม่เกิดการตัดราคา ด้วยสภาพธุรกิจที่เป็นอย่างนี้ ก็จะส่งผลให้ปีนี้บริษัทน่าจะพลิกกลับมามีกำไรได้จากปีที่ผ่านมาขาดทุน และคาดว่าปีนี้ธุรกิจรับเหมาทั้งระบบน่าจะไม่ขาดทุนกันอีกแล้ว
ปีนี้บริษัทตั้งเป้าประมูลงานใหม่ประมาณ 7,000-8,000 ล้านบาท ขณะที่งานในมืออยู่ที่ 6,000-7,000 ล้านบาท ซึ่งในแต่ละปีจะรับรู้เป็นรายได้ 6,000-7,000 ล้านบาท และปีนี้คาดว่ารายได้น่าจะเติบโตจากปีก่อนประมาณ 10-15% นอกจากนี้บริษัทอาจจะมีกำไรพิเศษจากการปรับโครงสร้างเงินกู้กับธนาคารอิสลามแห่งประเทศไทย
สำหรับบริษัทลูกที่เปลี่ยนเป็นห้างโซโห คาดว่าจะเปิดอย่างเป็นทางการในเร็วๆ นี้ และขณะนี้มีการเข้ามาเช่าพื้นที่แล้วกว่า 70% ก็จะสร้างรายได้ในปีนี้ จากปีก่อนๆ ที่มีผลขาดทุนประมาณ 100 ล้านบาทต่อปี รวมถึงธุรกิจโรงไฟฟ้าพลังงานแกลบ ซึ่งก็จะกลับมาสร้างรายได้ด้วย หลังเปลี่ยนวัตถุดิบในการผลิตไฟฟ้ามาเป็นเศษไม้ และปกติธุรกิจนี้จะสร้างรายได้ในหลัก 100 ล้านบาท
“จริงๆ แล้วในตัวธุรกิจหลักของ PLE ไม่ได้ขาดทุนและยังเติบโตดี แต่ที่ผ่านมาขาดทุนเพราะธุรกิจลูกไม่ดี ส่วนปีนี้ทุกอย่างก็จะกลับมาสนับสนุนให้ธุรกิจแม่มีกำไรได้” นายเสวก กล่าว
บล.ดีบีเอส วิคเคอร์ส คาดว่า PLE จะพลิกมีกำไรสุทธิประมาณ 311 ล้านบาท เมื่อนับรวมกำไรพิเศษ แต่หากไม่รวมน่าจะอยู่ที่ 155 ล้านบาท จึงแนะนำซื้อ ให้ราคาเหมาะสมที่ 2.82 บาท